Fritz Wotruba
Fritz Wotruba, 1907-1975, østrigsk billedhugger og maler. Efter uddannelse på bl.a. kunstakademiet i Wien levede han i eksil i Schweiz 1938-45 og var siden da professor ved akademiet i Wien. Wotruba udviklede en kantet, kubisk udtryksform med menneskefiguren som gennemgående motiv og udførte blandt større opgaver Wagnermonumentet (1969) i Mainz og Stor liggende figur (1971) i Rotterdam. Efter hans tegninger opførtes Treenighedskirken (1974-76) i Wien.